Imtella' Ġunju 19, 2020 - Aġġornata 19 Ta' Ġunju, 2020 1:01pm Tliet ġuvintur ta' bejn 22 u 13-il sena huma ssuspettati li wettqu serqa minn ħanut fil-Belt kmieni lbieraħ. Il-Pulizija qalet li lbieraħ, għall-ħabta tas-6.00 ta' filgħodu, sid ta' ħanut fi Triq it-Teatru l-Antik mar fl-Għassa tal-Belt biex jirrapporta li kien għadu kif ġie misruq u li sab s-shutter maqlugħ minn postu. Il-Pulizija marret fuq il-post u sabet li l-cash register kienet sgassata u kienu nsterqu ammont ta' flus kontanti. Minn investigazzjonijiet intensivi li saru mill-Pulizija tad-Distrett, ġew identifikati t-tliet żgħażagħ, ilkoll joqgħodu l-Belt Valletta. It-tliet żgħażagħ mistennija jitressqu l-Qorti fil-jiem li ġejjin, filwaqt li l-investigazzjonijiet tal-Pulizija għadhom għaddejjin.